Eventyrspill

Eventyrspill (også kalt interaktiv fiksjon) er en type videospill hvor handlingen ofte er dominert av løsning av oppgaver og mysterier, ved hjelp av objekter som kan plukkes opp og manipuleres, samt interaksjon med andre rollefigurer. Spillenes fokus ligger på historiefortelling i stedet for testingen av reflekser, slik det er i actionspill. Eventyrspill har derfor ofte mer til felles med andre historiefortellende kunstformer (som tegneserier, romaner, filmer og teater) enn med andre videospilltyper, og passer derfor godt innenfor fiksjonssjangre som fantasy, science fiction, skrekk og mysterier. Noen kjente eventyrspill er Den lengste reisen, Zork, King's Quest, Monkey Island-serien og Myst.

Eventyrspillene har mye til felles med datarollespill, men har en mye større vektlegging på selve problemløsningen, og som oftest en fredelig løsning, mens problemer i rollespill ofte løses ved kamp. En hovedregel er at et spill er et rollespill om det bruker noen som helst form for tall eller verdier for å beskrive egenskaper ved personer eller objekter, som styrke, utholdenhet og skade. Dette skillet er flytende og mange spill blander disse og actionspillene. Eksempler på en slik sammenblanding er The Legend of Zelda og Tomb Raider, som begge er av blandingssjangeren action-eventyrspill. 

En annen form for eventyrspill er «gåsimulatorer», der spilleren stort sett ikke har andre oppgaver enn å utforske omgivelsene sine eller en form for fortelling som utbroderer seg ved utforskning. Eksempler på spill omtalt som gåsimulatorer er Journey (2012) og Death Stranding (2019). Pek-og-klikk-spill som The Curse of Monkey Island (1997) er en form for eventyrspill der spilleren kan samhandle med gjenstander og figurer på skjermen med å trykke på dem med en peker. Slike funksjoner finnes også i visuelle romaner.

Historie

Tekstbaserte eventyrspill

Colossal Cave Adventure 
Tidlig på 1970-tallet jobbet William Crowter, en programmerer; rollespiller og hulevandrer, ved Bolt, Beranek and Newman i Boston, et firma som jobbet med utviklingen av routere til ARPANET. Han begynte å utvikle et spill kalt Colossal Cave Adventure på BBNs PDP-10. Spillet brukte tekst til å beskrive hvordan ting så ut, og tok i mot og reagerte på kommandoer spilleren skrev inn.

En liten stund senere oppdaget en annen programmerer, Don Woods, spillet på firmaets maskiner og fikk tillatelse av Crowter til å utføre en rekke modifikasjoner slik som elementer fra Ringenes Herre, et bokverk som han var spesielt inspirert av. Modifikasjonene inkluderte blant annet en dommedagsberg-lignende vulkan, magi og øksekastende dverger. Utbredelsen av det magiske ordet (magic word): «Xyzzy», i dataverdenen, stammer fra Colossal Cave Adventure.

Kombinasjonen av Crowters detaljerte grottebeskrivelser og Woods fantastiske elementer viste seg å bli utrolig populært og definerte hvordan eventyrspill skulle designes i de kommende årene. Teksteventyrspill var synonymt med grotteutforskning. Spillet spredte seg stadig videre. Kopier og spill basert på Colossal Cave dukket opp gjennom slutten av 70-tallet og begynnelsen av 80-tallet.

Grafiske eventyrspill 
Ekteparet Ken og Roberta Williams spilte Colossal Cave Adventure og innså at det fantes et større marked for eventyrspill. I 1980 laget de det første grafiske eventyrspillet, Mystery House som ble utgitt av deres eget selskap Sierra On-Line. I årene som fulgte kom det som ble kalt «Hi-Res Adventure #0» eller Mission Asteroid og Wizard and the Princess som ble forløper til suksessen Kings Quest som kom i 1984. Eventyrspill vokste i popularitet, og i 1984 var Sierra verdens 12-største softwareselskap med et salg på 12,5 mill. $.

Utviklingen innen datateknologi var svært rask, og med datamusen kom muligheten for «pek og klikk»-systemer. Enchanted Scepters (1984) var det første spillet med menyer å velge fra, mens resultatet av valgene kom i et tekstvindu. I 1985 kom det første eventyrspillet som brukte en Nitendo Entertainment spill-kontroller, Chunsoft's Portopia Serial Murder Case.

Da CD-ROMen kom på 90-tallet ble det mulig å ha grafikk med bedre kvalitet, video og lyd. Phantasmagoria og The Beast Within: A Gabriel Knight Mystery, fra Sierra On-Line, var en blanding av interaktiv film og eventyrspill, og etter hvert kom også 3-dimensjonale eventyrspill som Grim Fandango og Myst.

Frem mot 2000-tallet ble eventyrspill mindre populære. Sierra ble solgt i 1996, ble kuttet kraftig i 1999 og ble lagt ned i 2008. Spill som The Longest Journey av norske Funcom holdt likevel liv i sjangeren. Med nye plattformer, som Nintendo DS, utover 2000-tallet, kom eventyrspillene tilbake, blant annet i form av nyutgivelser basert på gamle spill.

Referanser 

 
Videospillsjangere